Onsdag eftermiddag har Vestre Landsret stadfæstet den dom, som Retten i Hjørring afsagde sidste år i Eddie-sagen. Dengang blev den 47-årige mand frikendt for drabet mod Eddie Karl-Johan Christensen, mens han blev kendt skyldig i usømmelig omgang med lig. Ligeledes blev han det i Landsretten onsdag. 54-årige, Bengt Johan Reistad blev sidste år kendt skyldig for drabet i byretten, og den dom stadfæstede Landsretten også i dag. Bengt Johan Reistad nægtede ethvert kendskab til drabet, og derfor valgte Statsadvokaten dengang også at anke frikendelsen af den 47-årige mand. Kriminaltekniske beviser var afgørende Onsdag var landsrettens dommere og nævninge dog enige i, at det var den 54-årige Bengt Johan Reistad alene, der om aftenen 9. maj 2020 slog Eddie Karl-Johan Christensen ihjel. Under afgørelsen lagde dommerne vægt på sagens kriminaltekniske beviser, og at Bent Johans Reistads forklaring forekom konstrueret, hvorimod den 47-årige har fastholdt sin forklaring under hele forløbet. Landsretten slår fast, at man ikke ved, om Eddie var død da han blev lagt på bålet. Torsdag tager landsretten stilling til strafudmålingen.

Referat:
Den 47-årige mand er endegyldigt renset i sagen om drab mod Eddie Karl-Johan Christensen, men han er kendt skyldig i usømmelig omgang med lig.